शुक्रवार की अाधी रात के बाद सोनारू मोड़ के पास एयरसेल वेयरहाउस के तीन गोदामों में भीषण आग लग गई। आग की लपटें तेजी से फैलने लगीं। आसपास के लोगों को कुछ समझ में आता, तबतक गोदाम के अंदर रखा सामान जलकर राख होने लगा। आसपास के लोगों ने इसकी सूचना थाने को दी। थाने ने तत्काल फायर स्टेशन को सूचना दी। करीब चार बजे आठ दमकल गाड़ियों ने मौके पर पहुंचकर आग पर काबू पाने की कोशिश शुरू की। करीब छह घंटे के मशक्कत के बाद तीनों गोदाम की आग पर काबू पाया। इस घटना में गोदाम के अंदर रखे कई बड़े जेनरेटर, डिश प्लेट, केबल तार तथा कई मशीन व अन्य सामान जल कर राख हो गए। तीनों गोदाम में इसी तरह के सामान रखे थे। इस अगलगी से करोड़ों का नुकसान होने की आशंका जताई जा रही है। आग की लपटें इस कदर तेज थीं कि गोदाम की दीवारें भी जहां-तहां से दरकने लगीं। शेड फटकर गिरने लगे। स्थानीय लोगों की माने तो तीनों गोदाम पिछले तीन महीने से बंद पड़े थे तथा एयरसेल का कोई भी स्टाफ आता-जाता नहीं था। यह गोदाम देवीचक निवासी विजय सिंह का बताया जाता है, जिसे एयरसेल कंपनी को किराए पर दिया गया था। आग लगने का कारण अबतक स्पष्ट नहीं हो पाया है। थानाध्यक्ष नंदजी प्रसाद के अनुसार, अब तक इस मामले में कोई प्राथमिकी दर्ज नहीं कराई गई है।